**EELNÕU 2021/339**

**KOMISJONID:**

|  |  |
| --- | --- |
| eelarve- ja arengu- | JK |
| haridus- |  |
| kultuuri- |  |
| majandus- | X |
| revisjoni- | X |
| sotsiaal- |  |

**VILJANDI LINNAVOLIKOGU**

MÄÄRUS

### 25. veebruar 2021 nr

Viljandi linna osalemise kord

eraõiguslikes juriidilistes isikutes

Määrus kehtestatakse kohaliku omavalitsuse korralduse seaduse § 35 lõike 1 alusel.

**1. peatükk**

**ÜLDSÄTTED**

**§ 1. Reguleerimisala**

(1) Käesoleva määrusega kehtestatakse Viljandi linna (edaspidi linn) poolt eraõiguslikes juriidilistes isikutes osalemise tingimused ja kord.

(2) Juhul kui osaühingul ei ole nõukogu, kohaldatakse käesolevas määruses äriühingu nõukogu kohta sätestatut osaühingu juhatusele.

(3) Käesolevat määrust ei kohaldata linna osalemisel kohaliku omavalitsuse üksuste liitudes.

**§ 2. Mõisted**

Käesolevas määruses kasutatakse mõisteid järgmises tähenduses:

1) linna äriühing – aktsiaselts, mille kõik aktsiad kuuluvad linnale (edaspidi linna aktsiaselts), või osaühing, mille osad kuuluvad linnale (edaspidi linna osaühing);

2) linna osalusega äriühing – aktsiaselts, mis ei ole linna aktsiaselts, kuid milles linnale kuulub vähemalt üks aktsia, või osaühing, mis ei ole linna osaühing, kuid milles linnale kuulub osa;

3) linna sihtasutus – sihtasutus, mille ainuasutaja on linn;

4) linna osalusega sihtasutus – sihtasutus, mille üks asutaja mitmest on linn;

5) linna mittetulundusühing - mittetulundusühing, mille ainuasutaja on linn;

6) linna osalusega mittetulundusühing – mittetulundusühing, mille üks asutaja mitmest on linn.

**2. peatükk**

**AKTSIONÄRI-, OSANIKU-, ASUTAJA -VÕI LIIKMEÕIGUSTE TEOSTAMINE**

**§ 3. Aktsionäri-, osaniku-, asutaja- või liikmeõiguste teostaja**

(1) Linna äriühingus, mittetulundusühingus ja sihtasutuses teostab aktsionäri, osaniku või asutaja õigusi Viljandi Linnavalitsus (edaspidi linnavalitsus), välja arvatud seaduse kohaselt Viljandi Linnavolikogu (edaspidi volikogu) pädevuses olevates küsimustes.

(2) Linna osalusega äriühingus, sihtasutuses ja mittetulundusühingus määrab aktsionäri-, osaniku, asutaja- või liikmeõigusi teostava isiku linnavalitsus oma korraldusega.

(3) Linna osalusega äriühingus, sihtasutuses ja mittetulundusühingus aktsionäri-, osaniku-, asutaja- või liikmeõigusi teostav isik peab aktsionäri, osaniku, asutaja või liikme õiguste ja kohustuste teostamisel järgima käesolevas määruses sätestatud korda.

**§ 4. Juhiste ja suuniste andmine**

(1) Volikogu võib linnavalitsuse taotlusel või omal initsiatiivil anda linnavalitsusele juhiseid ja suuniseid linnavalitsuse pädevuses olevate otsuste tegemiseks. Volikogu juhised ja suunised vormistatakse volikogu otsusena.

(2) Linnavalitsus võib aktsionäri-, osaniku-, asutaja- või liikmeõigusi teostava isiku taotlusel või omal initsiatiivil anda aktsionäri-, osaniku-, asutaja- või liikmeõigusi teostavale isikule juhiseid ja suuniseid aktsionäri-, osaniku‑, asutaja- või liikmeõigusi teostava isiku pädevuses olevate otsuste tegemiseks. Linnavalitsuse juhised ja suunised vormistatakse protokolli märgitava otsusena.

**§ 5. Juurdepääs teabele ja teabe vahetamine**

(1) Linna äriühing, linna mittetulundusühing ja linna sihtasutus peavad võimaldama linnavalitsusele juurdepääsu oma tegevust puudutavale teabele.

(2) Linna osalusega äriühingus, sihtasutuses või mittetulundusühingus aktsionäri-, osaniku-, asutaja- või liikmeõigusi teostav isik esitab pärast äriühingu, sihtasutuse või mittetulundusühingu üldkoosoleku protokolli vormistamist linnavalitsusele vastava koosoleku protokolli.

**3. peatükk**

**JUHTIMINE**

**§ 6. Linna esindaja äriühingu ja sihtasutuse nõukogus ja mittetulundusühingu juhtorganis**

(1) Linna esindajaks äriühingu ja sihtasutuse nõukogus või mittetulundusühingu juhtorganis loetakse isikut:

1) kes on nimetatud linna äriühingu või linna sihtasutuse nõukogu liikmeks linnavalitsuse poolt;

2) kes on määratud või valitud linna osalusega äriühingu või linna osalusega sihtasutuse nõukogu liikmeks linnavalitsuse või vastavas äriühingus või sihtasutuses aktsionäri-, osaniku- või asutajaõiguste teostaja poolt või tema ettepanekul;

3) kelle määramiseks või valimiseks linna osalusega mittetulundusühingu juhtorgani liikmeks on ettepaneku teinud liikmeõigusi teostav isik.

(2) Linna esindaja eesmärgiks nõukogu või juhtorgani liikme ülesannete täitmisel on tagada linna kui aktsionäri, osaniku, asutaja või liikme huvide kaitse.

**§ 7. Linna esindaja määramise ja tagasikutsumise otsustamine**

(1) Linna äriühingu, mittetulundusühingu ja sihtasutuse nõukogu liikmed nimetab ja kutsub tagasi linnavalitsus oma korraldusega.

(2) Linna osalusega äriühingu ja sihtasutuse nõukogu ja linna osalusega mittetulundusühingu juhtorgani liikmete valimisel või määramisel ja tagasikutsumisel lähtutakse vastava juriidilise isiku põhikirjast, arvestades käesoleva paragrahvi lõigetes 3-5 sätestatut.

(3) Linna osalusega äriühingus ja sihtasutuses kiidab linnavalitsus linna esindajatena nõukogusse määratavad või valitavad liikmed eelnevalt heaks linnavalitsuse istungil. Linnavalitsuse otsus vormistatakse korraldusena.

(4) Kui linna osalusega äriühingu või sihtasutuse põhikiri näeb ette osade nõukogu liikmete määramise linna kui aktsionäri, osaniku või asutaja poolt, on linna esindaja määramise õigus vastavas äriühingus või sihtasutuses aktsionäri-, osaniku- või asutajaõiguste teostajal.

(5) Kui linna osalusega äriühingu või mittetulundusühingu põhikirja kohaselt valitakse nõukogu või juhtorgani liikmed ühingu üldkoosolekul, on aktsionäri-, osaniku- või liikmeõigusi teostaval isikul õigus teha ettepanek nõukogu liikmeks valimiseks/määramiseks.

**§ 8. Linna esindaja määramise kord**

(1) Linna äriühingu, mittetulundusühingu ja sihtasutuse nõukogusse linnavalitsuse poolt määratav isik esitab linnavalitsuse kantseleile kirjaliku nõusoleku nõukogu liikmeks hakkamise kohta.

(2) Linnavalitsuse kantselei edastab pärast linnavalitsuse korralduse vastuvõtmist selle koos nõukogu liikme nõusolekuga juriidilise isiku juhatusele.

(3) Linna osalusega äriühingu või sihtasutuse nõukogusse või mittetulundusühingu juhtorganisse linna esindajana määratav või valitav isik esitab kirjaliku nõusoleku nõukogu liikmeks või juhtorgani liikmeks hakkamise kohta.

**§ 9. Linna esindaja kohustused**

(1) Linna esindaja äriühingu ja sihtasutuse nõukogus ja mittetulundusühingu juhtorganis on kohustatud tegutsema temalt oodatava hoolsuskohustusega, lähtudes juriidilise isiku eesmärkidest ning vajadusest tagada linna kui aktsionäri, osaniku, asutaja või liikme huvide kaitse.

(2) Linna esindaja peab nõukogu või juhtorgani liikme ülesannete täitmisel:

1) täitma nõukogu või juhtorgani töös osalemisel linnavalitsuse suuniseid;

2) esitama linnavalitsusele soovitud vormis ja tähtajaks informatsiooni nõukogu või juhtorgani tegevuse kohta ja juriidilise isiku tegevuse kohta.

(3) Käesoleva paragrahvi lõike 2 punktis 1 sätestatud suunised tuleb esitada kirjalikku taasesitamist võimaldavas vormis.

**§ 10. Nõukogu koosolekutest teavitamine**

(1) Linna äriühingu ja sihtasutuse nõukogu esimees on kohustatud esitama linnavalitsusele nõukogu koosoleku päevakorra samal ajal selle väljasaatmisega nõukogu liikmetele, otsuse vastuvõtmise korral koosolekut kokku kutsumata, tuleb esitada otsuse eelnõu.

(2) Linna osalusega äriühingu, sihtasutuse nõukogusse või mittetulundusühingu juhtorganisse määratud linna esindaja on kohustatud esitama linnavalitsusele nõukogu või juhtorgani koosoleku päevakorra kohe pärast päevakorra teatavaks tegemist, otsuse vastuvõtmise korral koosolekut kokku kutsumata tuleb esitada otsuse eelnõu.

(3) Linna äriühingu ja sihtasutuse nõukogu esimees või linna osalusega äriühingu, sihtasutuse nõukogus või mittetulundusühingu juhtorganis olev linna esindaja on kohustatud esitama linnavalitsusele nõukogu või juhtorgani koosoleku protokolli kohe pärast selle vormistamist; kui nõukogu või juhtorgani otsus võeti vastu koosolekut kokku kutsumata, tuleb esitada hääletusprotokoll.

**4. peatükk**

**LÕPPSÄTTED**

§ 11. Määrus jõustub kolmandal päeval pärast avaldamist Riigi Teatajas.

(allkirjastatud digitaalselt)

Helir-Valdor Seeder

linnavolikogu esimees

# Koostaja(d): Ene Rink

**Esitatud:**

**Esitaja:** Viljandi Linnavalitsus **Ettekandja:** Ene Rink

**Lk arv:**

**Hääletamine:** poolthäälteenamus

Seletuskiri

**Viljandi linna osalemise kord eraõiguslikes juriidilistes isikutes**

Kohaliku omavalitsuse korralduse seaduse § 35 lõike 1 kohaselt võib vald või linn olla osanik või aktsionär äriühingus, samuti asutada sihtasutusi ja olla mittetulundusühingu liige. Sama säte näeb ette, et valla või linna eraõiguslikes isikutes osalemise korra kehtestab valla- või linnavolikogu.

Linna ülesandeid, kohustusi ja pädevust eraõiguslikes juriidilistes isikutes osalemisel reguleerib kohaliku omavalitsuse korralduse seadus, äriseadustik, sihtasutuste seadus ja mittetulundusühingute seadus. Käesoleva määruse eesmärgiks on määratleda Viljandi linna asutatud, kunagi asutatavad või linna osalusega eraõiguslikus juriidilises isikus (aktsiaselts, osaühing, sihtasutus ja mittetulundusühing) aktsionäri-, osaniku-, asutaja- ja liikmeõiguste teostamise kord ning juriidilise isiku juhtimisele kehtestatavad nõuded.

Eelnõu on jaotatud nelja peatükki:

1. peatükk Üldsätted. Sätestatakse määruse reguleerimisala ning määruses kasutatavad mõisted.

2. peatükk Aktsionäri-, osaniku-, asutaja või liikmeõiguste teostamine. KOKS § 35 lõiked 4 ja 5 näevad ette, et osaühingu või aktsiaseltsi, mille ainsaks osanikuks või aktsionäriks on vald või linn, asutamise, ühinemise, jagunemise ja ümberkujundamise ja lõpetamise otsustab ning põhikirja ja selle muudatused kinnitab kohaliku omavalitsuse volikogu; nõukogu liikmed nimetab, samuti muid osaniku või aktsionäri õigusi teostab valla- või linnavalitsus; kui äriühingus osaleb lisaks linnale või vallale ka teisi osanikke või aktsionäre, otsustab osalemise ja selle lõpetamise valla- või linnavolikogu; muus osas teostab osaniku- või aktsionäriõigusi valla- või linnavalitsuse poolt nimetatud isik.

Esitatud eelnõus nähakse ette, et volikogu või linnavalitsus võib anda juhiseid ja suuniseid vastavalt linnavalitsusele või aktsionäri-, osaniku-, asutaja- või liikmeõigusi teostavale isikule nende pädevustes olevate otsuste tegemiseks (eelnõu § 4).

Tagamaks linnavalitsusel aktuaalse info olemasolu on ette nähtud aktsionäri-, osaniku-, asutaja- või liikmeõigusi teostava isiku kohustus esitada linnavalitsusele juriidilise isiku koosoleku protokollid. Linna äriühingutele ja linna sihtasutustele pannakse kohustus võimaldada linnavalitsusele soovi korral juurdepääsu juriidilise isiku tegevust puudutavale teabele (eelnõu § 5).

3. peatükk Juhtimine. Linna esindajaks äriühingu ja sihtasutuse nõukogus ja mittetulundusühingu juhtorganis loetakse isikut:

1) kes on nimetatud linna äriühingu ja linna sihtasutuse nõukogu liikmeks linnavalitsuse poolt;

2) kes on määratud või valitud linna osalusega äriühingu või linna osalusega sihtasutuse nõukogu liikmeks linnavalitsuse või vastavas äriühingus või sihtasutuses aktsionäri-, osaniku- või asutajaõiguste teostaja poolt või tema ettepanekul;

3) kelle määramiseks või valimiseks linna osalusega mittetulundusühingu juhtorgani liikmeks on ettepaneku teinud liikmeõigusi teostav isik.

Eelnõuga sätestatakse linna esindaja määramise ja tagasikutsumise kord ning linna esindaja kohustused.

Linna esindaja äriühingu ja sihtasutuse nõukogus ja mittetulundusühingu juhtorganis on kohustatud tegutsema temalt oodatava ettenägelikkuse ja pädevusega, lähtudes juriidilise isiku eesmärkidest ning vajadusest tagada linna kui aktsionäri, osaniku, asutaja või liikme huvide kaitse. Lisaks on ette nähtud, et linna esindaja peab nõukogu töös osalemisel täitma linnavalitsuse suuniseid, esitama linnavalitsusele soovitud vormis ja tähtajaks informatsiooni jmt. Linnavalitsuse suunised linna esindajale tuleb esitada kirjalikult või kirjalikku taasesitamist võimaldaval viisil.

Eelnõu rakendamiseks ei ole vaja rakendusakte vastu võtta ning eelnõu rakendamine ei too kaasa linnaeelarvelisi kulutusi.

(allkirjastatud digitaalselt)

Ene Rink

linnasekretär

(allkirjastatud digitaalselt)

Liivia Kruusmägi

sisekontrolör

(allkirjastatud digitaalselt)

Marika Aaso

rahandusameti juhataja

(allkirjastatud digitaalselt)

Marko Kotsar

õigusteenistuse juht